חיפוש והחלפה בוורד

חיפוש והחלפה בוורד מהווה כלי עוצמתי לעריכת שינויים גורפים ומדויקים במסמך - בקלות ובמהירות.

# פרק ראשון: התמצאות בסיסית

ניתן לפתוח את חלונית החיפוש והחלפה על ידי קיצור המקשים - CTRL + H או על ידי לחיצה על "החלפה" בלשונית "בית".

בתחתית החלונית יופיע לחצן **"עוד"** – לחצו עליו כדי להרחיב את אפשרויות החיפוש.

**כעת בתחתית החלונית יופיעו 2 לחצנים:**

1. **לחצן "עיצוב" –** המאפשר לנו לאפיין את החיפוש לפי עיצוב הטקסט: החל מסגנון טקסט, צבע גופן, טקסט מודגש, נטוי וכדומה.

בתפריט זה בעיקר נשתמש באפשרויות: "גופן" כדי לערוך חיפוש ממוקד על פי עיצוב הגופן. ו"סגנון" כדי לערוך חיפוש ממוקד על פי סגנון טקסט.

**💡טיפ:** באיפיון חיפוש לפי "גופן" שימו לב לאפיין את סוג הגופן המתאים לטקסט במסמך שלכם: "עברית" או "טקסט לטיני" (אנגלית).

**💡טיפ:** השאירו את תיבת "חפש את" ריקה על מנת לחפש כל טקסט העונה על האיפיון שלכם.

1. **לחצן "מיוחד" –** מאפשר לנו בין היתר לחפש תווים מיוחדים במסמך, כגון "סימון פיסקה" (סוף פיסקה).

תפריט זה מכיל גם אפשרויות חיפוש גנריים כמו "ספרה כלשהי" – כך נוכל למצוא את כל המספרים במסמך על ידי חיפוש אחד בלבד.

**💡טיפ:** אפשר להקליד את הסימנים המיוחדים – אין צורך לבחור אותם מתוך התפריט כל פעם מחדש!

כמו"כ, ניתן להתשמש בסימנים אלו בתיבת החיפוש שנמצאת בחלונית הניווט.

**תיבות הסימון תחת "אפשרויות חיפוש" מאפשרות חיפוש מדוייק יותר:**

למשל: בחלק העליון יש לנו תפריט שמאפשר לנו לבחור כיצד נערוך את החיפוש. חיפוש "הכל" – כלומר חיפוש בכל המסמך, או חיפוש כלפי מטה, או חיפוש כלפי מעלה. אפשרויות אלו מאפשרות לנו למקד את החיפוש אל חלקים מסויימים במסמך.

**💡טיפ:** אם נסמן טקסט מסויים במסמך על ידי גרירת העכבר (או על ידי המקלדת), החיפוש יחול רק על הטקסט המסומן.

תיבת הסימון"התאם סימני ניקוד" מאפשרת לנו לבחור באם החיפוש יתעלם מסימני ניקוד או לא.

"התאם קידומת" מגביל את החיפוש כך אם נחפש את המילה "חפש" החיפוש יתעלם ממילים כמו "לחפש" "תחפש" למרות שהם מכילים בתוכן את האותיות "ח-פ-ש". באופן דומה "התאם סיומת" יגביל את החיפוש לפי הסיומת של המחרוזת שהזנתם.

**היי שמתם לב!** השתמשתי עם הביטוי **"מחרוזת"** – למה? כי החיפוש בוורד איננו מכיר מילים - אלא מחרוזות של אותיות. כך שאם הזנו בתיבת "חפש את" את האותיות "חפש" לא אמרנו לתוכנה לחפש מילה זו אלא אמרנו לה לחפש את האותיות הללו ברצף.

האפשרות "השתמש בתווים כלליים" מאפשרת חיפוש על ידי יצירת **מחרוזות** יצריתיות וכלליות יותר המאפשרות לנו לשדרג את החיפוש שלנו לחיפוש עוצמתי, מדוייק וגורף. על כך נרחיב בפרקים הבאים.

**💡טיפ:** למרות שהאפשרות "השתמש בתווים כללים" מאפשרת חיפוש עוצמתי יותר, ישנם אפשרויות שזמינים רק בחיפוש ללא אפשרות זו. ולכן יש להשתמש באפשרויות החיפוש בצורה מושכלת על מנת להגיע לתוצאה הכי טובה.

למשל: בחיפוש על ידי תווים כלליים אי אפשר להשאיר את תיבת "חפש את" - ריקה. כמו שהזכרנו כבר, השארת תיבת החיפוש ריקה מהווה כלי עוצמתי עבור חיפוש כל טקסט שהוא עם עיצוב דומה.

כמו"כ בחיפוש על ידי תווים כלליים לא נוכל לבחור להתעלם מסימני ניקוד.

# פרק שני: תווים כלליים

בפרק הקודם הדגשנו כי החיפוש בוורד אינו מתבצע על בסיס מילים, אלא על בסיס ***מחרוזות***. כלומר, כאשר נחפש את המילה "אבא", וורד לא יחפש דווקא מילה שלמה אלא את רצף האותיות "א-ב-א". בפרק זה נלמד כיצד ליצור מחרוזות לחיפוש באמצעות *תווים כלליים*.

תווים כלליים, כשמם כן הם: תווים כלליים וגמישים יותר, המאפשרים חיפוש רחב ומגוון.

למשל: הסימן "?" משמש בתווים כלליים לציון *תו כלשהו*, בדומה ל"ג'וקר" הוא יכול לשמש במקום כל תיו שלא יהיה, בין אם הוא אות או מספר או כל תיו אחר. כך, כאשר נכתוב את המחרוזת "א?א", וורד ימצא גם את רצף האותיות "אבא", גם את "אמא", וגם כל מחרוזת אחרת שמתחילה ונגמרת באות א' וישנו תו כלשהו ביניהן.

כדי לחפש באמצעות תווים כלליים. נפתח את חלונית החיפוש והחלפה, נרחיב את החלונית על ידי הלחצן "עוד" (אם איננה מורחבת כבר. וורד שומר על המצב הקודם של החלונית כל עוד התוכנה לא נסגרה). ונסמן את התיבה "השתמש בתווים כללים".

נסו זאת כעת, חפשו את המחרוזת "א?א". בעצם בחיפוש זה אנו מצווים על וורד לחפש את הרצף הבא: האות א' – ואחריו תיו כלשהו – ואחריו שוב האות א'.

סימן דומה לסימן השאלה, הינו הסימן "\*" (כוכבית). אך שונה הוא במקצת, בזמן ש-"?" מסמל תו **יחיד** כלשהו, הכוכבית מסמלת רצף כלשהו עם מספר תווים **בלתי מוגבל**. כך, כאשר נכתוב את המחרוזת "א\*א", וורד ימצא גם את רצף האותיות "אבא", גם את "אקרא", גם את "איסתרא", או כל רצף של תווים שמתחיל ונגמר עם האות א'.

אז למה לא להשתמש בכוכבית, וזהו? אומנם הכוכבית הרבה יותר גמישה, אך בגלל זה היא גם הרבה פחות מדוייקת, למשל: במחרוזת "א\*א" וורד ימצא גם את "אתה בטוח שזה מה שרצית למצוא", שכן משפט זה בהחלט מתאים למחרוזת זו: הוא מתחיל ונגמר עם האות א', ויש רצף של תווים כלשהם בין שני אותיות אלו.

אוהו! אז מתי כן מומלץ להשתמש עם הכוכבית? הכוכבית שימושית בעיקר כאשר יש לנו מחרוזת ארוכה או מרוכבת, אז הכוכבית נותנת לנו גמישות רבה יותר. וכגון בתוך משפט: אם נרצה לחפש משפט דומה אבל בחילוף מילים בודדות, הכוכבית תהיה שימושית בהחלט. בהמשך נראה שימושים נוספים עבור הכוכבית.

**לסיכום:** החיפוש בוורד מתבסס על מחרוזות ולא על מילים;ניתן להשתמש בתווים כלליים לשם יצירת מחרוזות גמישות וכלליות יותר.

למדנו על שני תווים כללים בסיסיים: "?" מייצג תו יחיד כלשהו, ו-"\*" (כוכבית) מייצג רצף תווים כלשהם. סימן השאלה מתאים לחיפושים מדויקים, בעוד שהכוכבית מתאימה לחיפושים מורכבים – אך לא לחיפושים פשוטים.

\*\*\*

כדי לערוך חיפוש עם תווים כלליים יש להפעיל את האפשרות "השתמש בתווים כלליים" בחלונית החיפוש.

**שימו לב!** זוכרים את התפריט "מיוחד" בתחתית חלונית החיפוש? כאשר מסמנים את התיבה "השתמש בתווים כלליים", תפריט זה משתנה – והוא מציג כעת רשימה של תווים כלליים בסיסיים.

כלומר, לוורד יש למעשה סדרות שונות של תווים מיוחדים, בהתאם למצב בו נמצאת תיבת הסימון:

1. **תווים מיוחדים ללא תווים כלליים:**

סדרה זו כוללת סימנים המאפשרים לחפש תווים שאינם אותיות רגילות – למשל, סוף פסקה, טאב, ועוד. תווים אלו זמינים רק כאשר התיבה "השתמש בתווים כלליים" אינה מסומנת, ויופיעו גם בתפריט "מיוחד" במצב זה בלבד.

1. **תווים כלליים:**

סדרה זו כוללת תווים כלליים (כמו ?, \* ועוד), ומופיעה רק כאשר מסומנת האפשרות "השתמש בתווים כלליים". במצב זה, גם התפריט "מיוחד" משתנה בהתאם – ומציג רשימה בסיסית של תווים כלליים. (בהמשך נלמד שישנם תווים כלליים נוספים שאינם מופיעים ברשימה הזו).

1. **למעשה, קיימת גם סדרה שלישית של תווים מיוחדים, והיא שייכת לתיבה "החלף ב:"**

כאשר הסמן של העכבר נמצא בתוך תיבה זו, תפריט "מיוחד" משתנה שוב – ומציג תווים מותאמים לשימוש בתוך שדה ההחלפה. רוב הסימנים כאן דומים לאלו שבמצב הרגיל (כאשר "השתמש בתווים כלליים" אינו מסומן), אך ישנם גם הבדלים.

ישנם תווים שאינם זמינים כלל לשימוש בשדה "החלף ב:". ויש סימנים ייחודיים לשדה זה – לדוגמה: &, המסמל "הטקסט שנמצא בשדה החיפוש". סימן זה (^&) שימושי במיוחד כאשר ברצוננו להחליף רק את העיצוב של הטקסט שנמצא, מבלי לשנות את הטקסט עצמו.

הסימנים שבתיבה זו אינם משתנים, כלומר גם כאשר תיבת "השתמש בתווים כלליים" מסומנת, אי אפשר להשתמש בתווים כלליים בתיבת "החלף ב:" אלא רק בתווים המיוחדים לתיבה זו.

**חשוב!** שימוש נכון בתיבת החלף ב: מהווה בסיס עבור שינויים גורפים במסמך. בפרק הבא נרחיב בנושא זה.

# פרק שלישי: תווים כלליים מדוייקים – הגדרת טווח

בפרק הקודם למדנו כיצד ניתן לסמן את התיבה **"השתמש בתווים כלליים"** בחלונית החיפוש, על מנת לבצע חיפושים כלליים וגמישים יותר. הכרנו שני תווים כלליים בסיסיים:

* **"?"** – מייצג תו בודד כלשהו.
* **"\*"** – מייצג רצף של תווים באורך בלתי מוגבל.

למעשה ניתן להשתמש גם בתווים כלליים פחות רחבים. לדוגמה, אם נרצה לחפש רק אותיות בעברית, נוכל לעשות זאת כך: **"[א-ת]"**. הסוגריים המרובעות מגדירות טווח, ובמקרה זה הטווח כולל את כל האותיות מ**א' עד ת'**.

באותו אופן, ניתן להגדיר טווחים מצומצמים יותר, כגון **"[א-ז]"**, או לבחור אותיות מסוימות בלבד, לדוגמה: **"[בגדכפת]"** (לציון אותיות בגדכפת).

בתוך הסוגריים המרובעות אפשר לשלב גם תווים נוספים, כגון רווח, פסיק, סימן קריאה, או כל תו אחר שברצוננו לחפש. כמו כן, ניתן להגדיר מספר טווחים יחד, לדוגמה: **"[A-Zא-ת357]"**.

**לסיכום:** בעוד שסימן השאלה **"?"** מאפשר חיפוש של תו בודד כלשהו, שימוש בטווח תווים מאפשר חיפוש מדויק יותר, כך שיופיעו רק התווים שהגדרנו בתוך הטווח. טווח תוים מוגדר בתוך סוגריים מרובעות. ניתן להגדיר טווח של תוים או גם תוים בודדים.

**טבלת הסימנים**

להגדרת טווחים בצורה יעילה, ניתן להיעזר בטבלת הסימנים המיוחדים של וורד. הטבלה נמצאת בלשונית "הוספה" > בתפריט "סימן" > "סימנים נוספים".

הגדרת טווח באמצעות מקף (לדוגמה: [א-ת]) מבוססת על סדר התווים בתוך טבלה זו. אף שבחלק מהמקרים ניתן להסיק את סדר התווים לבד, כגון באותיות הא"ב, בכל אופן קיימים טווחים שניתן להגדירם רק על סמך הטבלה – למשל, סימני ניקוד וטעמים.

כדי למצוא את סדר הניקוד והטעמים בטבלה:

1. יש לבחור בטבלת Unicode (בתפריט שבפינה השמאלית התחתונה).
2. לאחר מכן, בפינה השמאלית העליונה, תחת "ערכת משנה:", לבחור ב-"עברית".
3. פעולה זו תוביל ישירות לתווים הרלוונטיים לניקוד ולטעמים.

**חשוב!** אין להסתמך על טבלה זו לקביעת סדר האותיות באלפבית העברי ביחס לניקוד וטעמים. וורד איננו משתמש בתווי יוניקוד עבור עברית.

**הגדרה בשלילה**

לעיתים נוח יותר להגדיר את החיפוש בשלילה. לדוגמה, אם ברצוננו למצוא את כל המילים במסמך אך לא מספרים, ניתן לכתוב כך: **"[!0-9]"**. סימן הקריאה **"!"** שמופיע מיד לאחר הסוגר הפותח של הטווח מציין שלילה, כלומר – חיפוש אחר כל תו *שאינו* מספר. ניתן לשלול כל תו אחר או טווח של תווים באותו אופן, על ידי הוספת **"!"** בתחילת הסוגריים המרובעות.

**תו מילוט:**

ייתכן וכבר שאלתם את עצמכם ומה יקרה אם למשל אני רוצה להגדיר בטווח שלי סימן קריאה כיצד ניתן לעשות זאת אם סימן הקריאה "תפוס" כבר בשביל הגדרת חיפוש בשלילה.

הפתרון לכך הוא, להוסיף קו נטוי לפני הסימן קריאה **"\!"**. באותו אופן יש להוסיף קו נטוי לפני סימן שאלה **"\?"** או לפני כוכבית **"\\*"** או אף לפני סוגריים פותחות או סוגרות – אם ברצונכם שחיפוש יתייחס אליהם כמות שהם ולא כתו כללי.

# פרק רביעי: הגדרת כפילויות (מספר מופעים)

מלבד התווים הכלליים שהזכרנו עד כה, קיימים סימנים מיוחדים נוספים שניתן להשתמש בהם כאשר האפשרות "השתמש בתווים כלליים" מסומנת. למשל, אם ברצוננו לחפש את המילה "מקווה" אך איננו בטוחים האם היא מאויתת במסמך עם וי"ו אחד או שניים, ניתן להזין בחיפוש: **"מקו{1,2}ה"**.

הסוגריים המסולסלות מציינות מספר כפילויות אפשרי. במקרה זה, המשמעות היא שהוי"ו יכול להופיע פעם אחת או פעמיים. ניתן להגדיר כל טווח אחר של כפילויות, למשל **{2,3}** עבור פעמיים או שלוש. או **{3,12}** בין שלוש ל-12 פעמים.

באופן דומה ניתן להגדיר מספר מופעים מדויק למשל אם ברצוננו למצוא היכן מופיע במסמך האות א' חמש פעמים ברצף נוכל לחפש כך "א{5}" – כלומר האות א' 5 פעמים.

כמו כן, ניתן לקבוע חיפוש עבור מספר מינימלי של חזרות ללא הגבלה על הכמות המרבית. לדוגמה:

* **"{1,}** לפחות פעם אחת.
* **"{2,}** לפחות פעמיים. וכן הלאה.

הסימן **"@"** גם כן משמעותו, פעם אחת או יותר. ברם יש הבדל בהתנהגות בין סימן לזה לסימן **"{1,}"**. בזמן שהסימן "@" ישתמש בהתאמת חיפוש "עצלה", כלומר שהתאמת החיפוש תעצור באפשרות ההתאמה הראשונה. הסימן **"{1,}"** עשוי להשתמש בהתאמת חיפוש "חמדנית" (greedy) – כלומר שהחיפוש מנסה להתאים כמה שיותר טקסט.

משמעות הדבר, שכשנרצה לחפש לדוגמא: את המילה, "לא" וגם את המילה "לאאאאא", אם נחפש אותם כך: "לא@". התוכנה תמצא רק את התווים 'לא' גם מהמילה "לאאאא", היות וה-@ נותן הוראה לחפש 1 או יותר מהתו הקודם, אז התוכנה הולכת על המינימום. לעומת זאת אם נחפש אותם כך: "לא{1,}" אזי נקבל את התוצאה שרצינו.

**💡טיפ:** בעת שימוש בתיו הכללי "\*", התוכנה משתמשת גם כן בהתאמה "עצלה" – כך שבעצם ברירת המחדל של ההתאמה בוורד (בשונה מתוכנות אחרות) הינו התאמה "עצלה" - ופירוש הדבר שהתאמת החיפוש תעצור באפשרות ההתאמה הראשונה.

יוצא מן הכלל הינו סימן הכפילויות, שם וורד משתמש בהתאמה "חמדנית**". ברם יש לציין** שההתאמה החמדנית באופן זה מוגבלת עד 250 תוים.

**חשוב לדעת!** אי אפשר להשתמש עם סימן הכפילויות יחד עם הגדרת טווח באמצע מחרוזת. כלומר: אם נחפש כך "מק[א-ת]{2,}ה" החיפוש ייכשל כולו או ייכשל חלקית. אם בכל אופן ברצונכם לעשות זאת אזי יש להוסיף סוגריים עגולות סביב הטווח, וכגון: "מק([א-ת]){2,}ה".

**חשוב לדעת!** המשמעות של סימן הכפילויות הינו: כפל של אותו תיו, הוי אומר "מק([א-ת]){2,}ה" ימצא את "מקווה" מאחר והוי"ו כפול, אבל לא את "מקורה".

# פרק חמישי: סיכום

בפרק זה נסכם בקצרה את מה שלמדנו בפרקים הקודמים בנושא "תווים כלליים".

בפרקים הקודמים למדנו שישנה אפשרות חיפוש שנקראת "תווים כלליים", אפשרות זאת מפעילה חיפוש יותר גמיש ויותר מדוייק על ידי תווים וסימנים מיוחדים.

למדנו על שני תוים בסיסיים "?" – סימן השאלה משמעותו תיו כלשהו **יחיד**. ו-"\*" כוכבית משמעותה רצף כלשהו של תוים ללא הגבלה מסויימת. כמו"כ הדגשנו שכאשר משתמשים בכוכבית, התוכנה תשתמש בשיטת חיפוש "עצלה", כלומר שהתאמת החיפוש תעצור באפשרות ההתאמה הראשונה.

למדנו על הגדרת תווים כלליים יותר ממוקדים על ידי סוגריים מרובעות, וכגון "[בגדכפת]" יחפש אותיות "ב-ג-ד-כ-פ-ת" בלבד. אפשרות אחרת הינה להגדיר טווח של תווים בתוך הסוגריים המרובעות, וכגון "[א-ת]" או "[ו-ל]", או "[0-9]", או כל טווח אחר.

הדגשנו כיצד לפעמים יותר קל ומדוייק להגדיר בשלילה את טווח התווים. הגדרת טווח בשלילה נעשה ג"כ על ידי סוגריים מרובעות אך בתוספת "!" סימן קריאה אחרי הסוגר הפותח, וכגון "[!0-9]" יחפש כל תיו **שאיננו** מספר.

מלבד התווים הכלליים, קיימים סימנים מיוחדים שניתן להשתמש בהם, אחד מן הסימנים הללו הינו: הגדרת כפילויות. כלומר אם ברצוננו לחפש היכן מופיע תיו מסויים יותר מפעם אחת ברצף, נוכל לעשות זאת על ידי הוספת הסימן "@" אשר משמעות פעם אחת או יותר.

למשל אם ברצוננו לחפש את המילה "מקוה" ולכלול בחיפוש זה גם מקרים בהם מילה זו מאוייתת עם ויו כפול, אזי נכתוב בחיפוש כך: "מקו@ה".

בצורה יותר מדוייקת ניתן להגדיר את מספר המופעים בתוך סוגריים מסולסלות, וכגון "א{2}" כלומר האות א' פעמיים, או כל מספר אחר של מופעים. הגדרת מספר המופעים איננה מוגבלת למספר אחד, אפשר להגדיר גם טווח של מופעים על ידי הפרדת פסיק, וכגון "{1,10}" אחד עד עשר. באופן זה נוכל להגדיר חיפושים גמישים ומדוייקים ביותר.

כמו כן, ניתן לקבוע חיפוש עבור מספר מינימלי של חזרות ללא הגבלה על הכמות המרבית. לדוגמה: **"{1,}** לפחות פעם אחת. **"{2,}** לפחות פעמיים. וכן הלאה.

כדי להשתמש עם תווים מיוחדים בתור תווים רגילים יש להוסיף לפניהם קו נטוי **\** המשמש כתיו מילוט. כוגון \[ עבור חיפוש סוגריים או \@ עבור חיפוש @ וכן הלאה.

# פרק שישי: חיפוש מורכב (או חיפוש מופשט)

בפרקים הקודמים למדנו שוורד אינו מחפש *מילים* אלא *מחרוזות של תווים*. כלומר, אם נחפש את "אבא", וורד יחפש את רצף האותיות "א-ב-א", ולא בהכרח את המילה השלמה "אבא". למדנו גם על תווים כלליים שמאפשרים ביצוע חיפושים כלליים וגמישים יותר. עם זאת הדגשנו, שחשוב להיזהר שלא להגדיר מחרוזת כללית מדי, כדי לא לכלול תווים או מילים שכלל לא התכוונו אליהן.

בפרק זה נלמד כיצד לבנות מחרוזות מורכבות לצורך חיפושים מתקדמים.

**לדוגמה:** נניח שברצוננו לחפש את המילה האחרונה בכל פסקה. ניתן לעשות זאת באמצעות המחרוזת הבאה: **[! ]@^13.**

הבה ננתח את המבנה של חיפוש זה. חיפוש זה בעצם מורכב משני חלקים:

1. **[! ]@** – מייצג מילה, כלומר רצף של תווים שאינם רווח (פעם אחת או יותר).
2. **^13** – הינו סימן מיוחד המציין סוף פסקה.

בעצם אין תו מיוחד שמייצג "מילה" בחיפוש בוורד, ולכן עלינו להרכיב מחרוזת שתבטא את המושג "מילה" ובמקרה זה, באמצעות **[! ]@.** (הסוגריים המרובעות עם סימן הקריאה (**[! ]**) מגדירות טווח של תווים *שאינם* רווח. והסימן **@** מציין הופעה אחת או יותר של התו שנבחר).

**דוגמה נוספת:** נניח שברצוננו לחפש את המשפט האחרון בפסקה. ניתן להשתמש במחרוזת **[!.]@^13**

* **[!.]@** מחפש רצף של תווים שאינם נקודה.
* **^13** מציין סוף פסקה.

**מה בעצם עשינו כאן?** לקחנו רעיון מופשט כמו "מילה" או "משפט", והגדרנו עבורו מחרוזת חיפוש מדויקת. הוי אומר, השימוש בתווים כלליים מאפשר לנו לא רק להרחיב את טווח החיפוש על ידי תווים כלליים, אלא גם לבנות תחביר שמייצג בדיוק את מה שאנחנו מחפשים, גם אם מדובר ברעיון מורכב.

**עקרון יסוד בכל חיפוש מתקדם בוורד:** יש להגדיר מחרוזת בעלת תחביר מדויק שתואם לרעיון אותו אנו מבקשים לאתר. התחביר עצמו עשוי לכלול יותר מביטוי אחד, וכמו שראינו בדוגמה "מילה" ולאחריה "סוף פסקה".

**לסיכום:** עד כה הכרנו את המונח "מחרוזת", אשר משמעותו היא, שוורד לא מחפש מילים – אלא מחרוזות של תווים. מה שמאפשר לנו להגדיר חיפושים מדוייקים וגמישים יותר על ידי שימוש בתווים כלליים. בפרק זה למדנו שניתן להשתמש בתווים כלליים בוורד כדי להגדיר חיפושים מורכבים ביותר, גם עבור רעיונות מופשטים.

# פרק שביעי: דוגמאות מעשיות

בפרק זה נמחיש על ידי דוגמאות מעשיות כיצד ניתן להשתמש בתווים כלליים כדי לייצר חיפושים מתקדמים גמישים ומדוייקים.

**להלן ניתוח של תחבירים שונים עבור הגדרת "מילה":**

1. "**[! ]@^13**" – זהו התחביר שבחרנו עבור מילה **בסוף** פיסקה. משמעות התחביר הינו:
* **[! ]** – כל תיו שאיננו רווח (סימן הקריאה מסמן הגדרה בשלילה, הסוגריים המקובעות מסמנות הגדרה של טווח תוים).
* **"@"** פעם אחת או יותר
* "**^13**"– סימן מיוחד עבור סוף פיסקה.

תחביר זה עונה על ההגדרה של מילה בצורה רחבה מאוד, הכולל בתוכו גם סימני פיסוק או כל תיו אחר שאיננו רווח. הסיבה שבחרנו להגדיר מילה בצורה כה רחבה הינה, כדי לכלול מקרים בהם יש נקודה אחרי המילה האחרונה בפיסקה.

יש לציין שתחביר זה איננו מתאים כלל עבור חיפוש סתמי של מילה, שכן החיפוש בוורד משתמש בצורת התאמה "עצלה", כלומר החיפוש בוחר את ההתאמה הכי קצרה שמתאימה לחיפוש. ובמקרה זה החיפוש פשוט יתאים תיו אחד לחיפוש, שהרי "@" משמעותו, פעם אחת או יותר.

1. **"<\*>"** – תחביר זה משמעותו מילה שלימה.
* "<" או ">" – סימנים מיוחדים עבור תחילת או סוף מילה
* \* (כוכבית) - רצף כלשהו של תווים

החיסרון שבתחביר זה הינו כאשר נרצה לערוך חיפוש גם על ראשי תיבות, מאחר והתיו " איננו מזוהה כחלק ממילה על ידי החיפוש. כדי לחפש מילה עם ראשי תיבות יש להוסיף את הראשי תיבות ואת האות שלאחריה באופן מפורש בתוך התחביר "**<[א-ת]@"[א-ת]>**".

1. "**<[!֑-ׇ]@>**" תחביר זה נועד כדי לחפש רק מילים שאין בהם ניקוד עברי.
* [!֑-ׇ] - משמעותו טווח של כל סימני הניקוד (כולל טעמים). תוספת הסימן קריאה הופכת טווח זה להגדרה בשלילה, הוי אומר כל תיו שאיננו תיו ניקוד.

כדי לחפש רק מילים שיש בהם ניקוד יש לכתוב "**<[א-ת][֑-ׇ][א-ת]@>**".

1. **"<[א-ת]@פעל[א-ת]@>" -** מילהעם תחיליות או סופיות
* **[א-ת]@** לפני או אחרי המילה משמעותו אותיות הא"ב פעם אחת או יותר.
* סימני ה- <> מגבילים את הרצף לתחילת וסוף מילה
1. **<[בגדכפת][א-ת]@>** - מילה שמתחילה עם אותיות ב-ג-ד-כ-פ-ת

כפי שהינכם רואים אין צורה אחת מושלמת להגדיר מילה בתוך מחרוזת החיפוש, ויש להפעיל שיקול הדעת על פי מטרת החיפוש כיצד להגדיר את מחרוזת החיפוש הנכונה עבור מילה שלימה.

**שימו לב!** ברוב התחבירים עבור מילה התיו הכללי **"\*"** (כוכבית) איננו נמצא בשימוש. כמו שהדגשנו בפרקים הקודמים שימוש בלתי זהיר בכוכבית עלול להוביל לתוצאות שכלל לא התכוונתם אליהם. במקום זאת מומלץ להשתמש עם הטווח "**[א-ת]**".

1. **"\*[^13.\?\!]" –** חיפוש משפט שלם.
* הכוכבית משמעותה רצף של תווים כלשהם
* **[^13.\?\!]** טווח של תווים שונים המגדירים סוף המשפט. (הקו הנטוי \ משמש כתיו מילוט כדי שנוכל להשתמש עם תווים מיוחדים בתור תווים רגילים, ^13 משמעותו סוף פיסקה).
1. **[!^13]@^13** – חיפוש פיסקה שלימה
* **[!^13]** כל תיו שאיננו סוף פיסקה
* **@** פעם אחת או יותר
* **^13** מהווה סימן עבור סוף פיסקה

# פרק שמיני : החלפות

חיפוש והחלפה ב־Word הוא כלי עוצמתי שמאפשר לערוך שינויים גורפים במסמך בצורה קלה ומהירה. בפרק זה נרענן חלק מהנושאים שלמדנו בפרקים הקודמים, ונראה כיצד ניתן ליישם אותם באמצעות פעולות החלפה.

לדוגמה, אם במסמך מופיע השם "משה זוכמיר" פעמים רבות וברצוננו לשנות אותו ל"זוכמיר משה" – נוכל לעשות זאת בקלות באמצעות כלי החיפוש וההחלפה.

בתיבת "חפש את:" נזין את המחרוזת "משה זוכמיר", (זוכרים? וורד לא מזהה מילים אלא "מחרוזות" – כלומר רצף של תווים). ובתיבת "החלף ב:" נזין את המחרוזת "זוכמיר משה". כעת נלחץ על "החלף הכל". כך ברגע אחד נוכל לערוך שינויים גורפים בכל המסמך מבלי להתאמץ כלל!

דוגמא נוספת: אם למשל אנו רוצים להדגיש את המחרוזת "משה זוכמיר" בכל המסמך. אזי בתיבת "חפש את:" נזין את המחרוזת "משה זוכמיר". ובתיבת "החלף ב:" נזין את הסימן המיוחד "^&" (זוכרים? זהו אחד הסימנים המיוחדים אל תיבת "החלף ב:" – משמעותו של סימן זה: "הטקטסט שבתיבת החיפוש").

כעת בעוד הסמן של העכבר נמצא בתוך תיבת "החלף ב:" נלחץ על התפריט "עיצוב" ואז על "גופן". תחת "עברית ושפות נוספות" נבחר ב"סגנון גופן" > "מודגש". מכל שאר האפשרויות בחלונית זו אפשר להתעלם. נסגור את החלונית. שימו לב! כעת מתחת לתיבת "החלף ב:" מופיע הכיתוב: "גופן עברית ושפות אחרות: מודגש". כיתוב זה מזכיר לנו את האיפיונים שבחרנו עבור החלפה זו.

אם נלחץ כעת על "החלף הכל" כל המופעים של "משה זוכמיר" במסמך יודגשו בבת אחת! 

* **שים לב!** כדי לאפיין עיצוב עבור תיבת "החלף ב:" וודאו שהסמן של העכבר נמצא בתוך תיבה זו! באופן דומה כדי לאפיין עיצוב עבור תיבת "חפש את" הציבו את סמן העכבר בתוך תיבת "חפש את:".
* **חשוב!** תמיד כדאי להביט בכיתוב שתחת תיבות "חפש את:" ו-"החלף ב:" כיתוב זה מספר לנו איזה עיצוב בחרנו עבור פעולת החיפוש או עבור פעולת ההחלפה.
* **כיצד מסירים איפיון של "עיצוב" בתיבת החיפוש או בהחלפה?** בתחתית חלונית החיפוש והחלפה ישנו לחצן "ללא עיצוב". העמידו את סמן העכבר בתוך התיבה שברצונכם להסיר ממנה את האיפיון של העיצוב ולחצו על לחצן זה.

**לסיכום:** כלי החיפוש וההחלפה מאפשר לבצע שינויים מהירים ונרחבים במסמך. לדוגמה, ניתן להחליף את השם "משה זוכמיר" ל"זוכמיר משה" בכל המסמך בלחיצה אחת.

מעבר להחלפת טקסט, ניתן גם לשנות את העיצוב של טקסט מסוים, למשל להדגיש את כל ההופעות של מחרוזת כלשהי בעזרת השימוש בסימן ^& ובחירה באופציית "מודגש" בתפריט "עיצוב". או להיפך ניתן להסיר הדגשה מטקסט מסויים באופן דומה, על ידי בחירת אופציית "מודגש" בתפריט "עיצוב". עבור תיבת "חפש את".

כדי לוודא שהעיצוב מוחל על התיבה הרצויה, יש להציב את הסמן בתיבה המתאימה ("חפש את:" או "החלף ב:") לפני בחירת העיצוב. הכיתוב שמתחת לתיבות אלה יציג את העיצוב שנבחר. להסרת עיצוב, יש להציב את הסמן בתיבה הרלוונטית וללחוץ על "ללא עיצוב".

\*\*\*

שימוש מצוי עבור חיפוש והחלפה הינו: תיקון שגיאות. למשל: אם בכל המסמך כתבתי "מהש זוכמיר" אוכל להחליף בקלות את המחרוזת "מהש" ב- "משה". מבלי לטרוח כלל!

אבל רק רגע! זוכרים? וורד לא מחפש מילים אלא מחרוזות, הוי אומר שאם ישנם מילים אחרות המכילות בתוכם את רצף האותיות "מ-ה-ש" אזי גם הם יוחלפו.

פתרון אחד הינו לסמן את התיבה "אתר מילים שלימות בלבד". פתרון נוסף: לחפש את הרצף "מהש זוכמיר". פתרונות אלו יעילים בחלק מהמקרים אך לא בכולם. על כך ועוד נדון בפרקים הבאים.

# פרק תשיעי: קבוצות - **בעריכה**

הגדרת קבוצות משדרגת את פעולת החיפוש וההחלפה בוורד בצורה משמעותית. על ידי הגדרת קבוצות ניתן למקד את פעולות החיפוש וההחלפה בתוך המחרוזת עצמה וליישם פקודות מורכבות ביותר.

שימוש מצוי עבור קבוצות הינו חיפוש כפילויות במסמך. למשל אם ברצונכם לחפש היכן מופיעה המחרוזת "1234" ברצף פעמיים או יותר תוכלו לעשות זאת כך: "(1234){2,}".

הסוגריים העגולות מגדירות את המחרוזת 1234 כקבוצה. אחרי שהגדרנו קבוצה אנו יכולים להשתמש בסוגריים המסולסולת כדי להגדיר מספר מופעים {2,} משמעותו פעמיים (2 – כלומר פעמיים, והפסיק אחרי ה-2 משמעותו "או יותר").

אם לא היינו מגדירים את המחרוזת כקבוצה, מספר המופעים היה מתייחס למספר האחרון ולא לכל הקבוצה. כך ש"1234{2,}" מחפש את המחרוזת 123 כאשר בסופה מופיע המספר 4 פעמיים או יותר, ואילו "(1234){2,}" מחפש הכין המחרוזת 1234 מופיע פעמיים או יותר (ברצף) בתוך המסמך – מאחר והגדרנו את כל המחרוזת כקבוצה.

* תזכורת: כדי להשתמש בקבוצות יש לסמן את התיבה "השתמש בתווים כלליים".
* קבוצות מוגדרות על ידי סוגריים עגולות

אחרי שהגדרנו קבוצה אנו יכולים להתייחס אל הקבוצה בצורה ישירה בתיבת החיפוש או ההחלפה על ידי הסימן "\1". ובאם הגדרנו יותר מקבוצה אחת נוכל להתייחס אל כל קבוצה לפי מספרה ועל פי הסדר בו היא מופיעה בתוך המחרוזת.

כך למשל אם בכל המסמך מופיע השם "משה זוכמיר" ואנו רוצים להפך זאת ל"זוכמיר משה" נוכל לעשות זאת כך:

* בתיבת החיפוש: "(משה) (זוכמיר)"
* בתיבת ההחלפה: "\2 \1" (כלומר החלף ב- קבוצה 2 ואחריה קבוצה 1).

למעשה אם מדובר במחרוזת קבועה כמו "משה זוכמיר" השימוש בקבוצות מיותר לחלוטין, פשוט אפשר להחליף "משה זוכמיר" ב-"זוכמיר משה". השימוש בקבוצות נעשה בעת חיפוש מחרוזת דינאמית יותר וכגון "מ[א-ת]ה ז[א-ת]ר" מחרוזת זו מאתרת מחרוזת של שני מילים, שהמילה הראשונה בה מתחילה עם האות מ' ומסתיימת באות ה, והמילה השנייה מתחילה עם האות ז' ומסתיימת עם האות ר'. במחרוזת דינאמית שכזו לא נוכל להגדיר החלפה קבועה עבור המחרוזת, וממילא השימוש בקבוצות מהווה פיתרון יעיל.

באופן דומה השימוש בקבוצות מאפשר לנו לאתר מחרוזות ולמחוק חלקים מהם ולמשל: אם נחפש את "(משה) זוכמיר (הדרשן)" נוכל להחליף מחרוזת זו ב"\1 \2" ובכך למחוק את המילה זוכמיר מתוך המחרוזת.

כנ"ל במחרוזת קבועה השימוש בקבוצות מיותר לחלוטין ברם בעת שימוש במחרוזת דינאמית הגדרת קבוצות נעשית הכרחית.

הגדרת קבוצות נעשית משמעותית ביותר כאשר ברצוננו למקד את החיפוש על ידי הטקסט הסובב, וכגון אם ברצוננו להחליף את "משה זוכמיר" ב- "משה גרוס" אבל רק כאשר "משה זוכמיר" מופיע אחרי המילה "כי", נוכל לעשות זאת כך:

בתיבת החיפוש: "(כי) משה זוכמיר"

בתיבת ההחלפה: "\1 משה גרוס"

באופן זה השארנו את הקבוצה כמות שהיא ואת ההחלפה החלנו על שאר המחרוזת. אפשרות זו משדרגת את פעולת החיפוש וההחלפה באופן משמעותי, ומאפשרת למקד את החיפוש על ידי הטקסט הסובב, ובו בזמן להחליף אר את הטקסט הרצוי.

ושוב כמובן, אם מדובר במחרוזת סטטית כמו משה זוכמיר ו-משה גרוס אין צורך באמת להשתמש בקבוצות, רק במקרה בו אנו משתמשים במחרוזת דינאמית נעשה השימוש בקבוצות הכרחי.

# פרק עשירי: החלפות מתקדמות

פרק זה עוד לא נערך

# פרק אחד עשר: אוסף מחרוזות שימושיים לחיפוש והחלפה

פרק זה עוד לא נערך

# פרק שנים עשר: מאקרו והחלפות מרובות

פרק זה עוד לא נערך

# פרק שלושה עשר: בינה מלאכותית

פרק זה עוד לא נערך